Broj: 711-I-1834-M-331/22-02-24

Zagreb, 28. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić i Aleksandre Jozić-Ileković kao članica Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Krešimira Sambola, člana uprave – direktora trgovačkog društva IZGRADNJA-VVK d.o.o. za graditeljstvo, Vinkovci,** za davanjem mišljenja Povjerenstva,na 181. sjednici održanoj dana 28. srpnja 2022.g. donosi sljedeće

**MIŠLJENJE**

1. **Obveznik Krešimir Sambol, član uprave - direktor, trgovačkog društva IZGRADNJA-VVK d.o.o. za graditeljstvo, Vinkovci, može biti vlasnik obrta za građevinske radove „KREŠO“, ali sukladno odredbi članka 18. stavka 1. ZSSI-a ne može tijekom obnašanja navedene javne dužnosti obavljati poslove upravljanja tim obrtom te je dužan poslove upravljanja prenijeti na poslovođu.**
2. **Povjerenstvo ukazuje obvezniku da je prilikom podnošenja imovinske kartice dužan prijaviti vlasništvo nad obrtom iz točke I. izreke te prihode ostvarene obavljanjem navedene samostalne djelatnosti.**

Obrazloženje

Zahtjev za davanjem mišljenja Povjerenstva podnio je obveznik Krešimir Sambol, direktor društva IZGRADNJA -VVK d.o.o. za graditeljstvo, Vinkovci. U Povjerenstvu zahtjev je zaprimljen 18. srpnja 2022. pod poslovnim brojem 711-U-6792-M-331/22-01-1, povodom kojeg je otvoren predmet broj M-331/22.

Nadalje, Povjerenstvo je dana 26. srpnja 2022. zaprimilo zahtjev za mišljenjem istog obveznika pod brojem 711-U-6978-M-342/22-01-4 te je povodom istog otvoren predmet pod brojem M-342/22.

S obzirom da je u oba zaprimljena zahtjeva postavljen identičan upit podnesen od strane istog podnositelja, a da je Povjerenstvo javnopravno tijelo nadležno za vođenje oba postupka, Povjerenstvo je na temelju članka 44.stavka 1. Zakona općem upravnom postupku („Narodne novine“, broj 47/09. i 110/21) odlučilo navedene postupke spojiti zaključkom na način da se vodi jedinstveni postupak pod brojem M-331/22.

Člankom 3. stavkom 1. podstavkom 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog zakona.

Uvidom u registar obveznika koji ustrojava i vodi Povjerenstvo utvrđeno je da je Krešimir Sambol član uprave - direktor trgovačkog društva IZGRADNJA VVK d.o.o. za graditeljstvo, čiji je osnivač Vinkovački vodovod i kanalizacija, društvo s ograničenom odgovornošću. Uvidom u sudski registar Trgovačkog suda u Osijeku utvrđeno je da su osnivači društva Vinkovački vodovod i kanalizacija, društvo s ograničenom odgovornošću Grad Vinkovci, Općina Ivankovo, Općina Nuštar, Općina Stari Mikanovci, Grad Otok, Općina Stari Jankovci, Općina Andrijaševci, Općina Gradište, Općina Nijemci, Općina Tovarnik, Općina Jarmina, Općina Tordinci, Općina Privlaka, Općina Vođinci, Općina Markušica, Općina Cerna i Općina Babina Greda, slijedom čega je Krešimir Sambol, kao član Uprave – direktor trgovačkog društva IZGRADNJA VVK d.o.o. za graditeljstvo kojem je osnivač drugo trgovačko društvo kojem su suosnivači jedinice lokalne samouprave, obvezan postupati skladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je imenovan kao direktor društva Izgradnja-VVK d.o.o., ali da je ujedno i vlasnik obrta Krešo, obrt za građevinske radove d.o.o. te postavlja upit smatra li se navedeno sukobom interesa.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 1. Zakona o obrtu („Narodne novine“, broj 143/13, 127/19 i 41/20) propisano je da je obrt u smislu ovoga Zakona samostalno i trajno obavljanje dopuštenih gospodarskih djelatnosti u skladu sa člankom 8. ovoga Zakona od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu.

Člankom 28. istog Zakona propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete iz članka 8. stavka 1. točke 1. i uvjet iz članka 9. stavaka 1. i 2. ovoga Zakona. Stavkom 2. istog članka propisano je da poslovođa vodi obrt u ime i za račun obrtnika.

Uvidom u obrtni registar utvrđeno je da je obveznik Krešimir Sambol vlasnik obrta za građevinske radove „KREŠO“ te da se obrt između ostalih bavi djelatnostima iznajmljivanja i davanja u zakup strojeva za građevinarstvo i inženjerstvo i ostalim djelatnosti povezanima s njima. Isto tako utvrđeno je da je navedeni obrt osnovan 02. rujna 2019.g.

Povjerenstvo ističe kako obveznik može biti vlasnik obrta, međutim, tijekom obnašanja dužnosti ne može obavljati upravljačku funkciju u obrtu te je dužan poslove upravljanja prenijeti na drugu osobu odnosno poslovođu.

Povjerenstvo pritom napominje kako ZSSI u svojim odredbama ne propisuje zabranu obvezniku, kao vlasniku obrta, da sklopi ugovor o radu sa članom obitelji za obavljanje poslova poslovođe u obrtu pa poslovođa obrta može biti i povezana osoba u smislu članka 5. stavka 6. ZSSI-a, odnosno član obitelji te svaka druga fizička osoba koja je zaposlenik u obrtu.

Povjerenstvo ukazuje obvezniku da je prilikom podnošenja godišnje imovinske kartice dužan prijaviti vlasništvo nad navedenim obrtom kao i prihode ostvarene obavljanjem navedene samostalne djelatnosti.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Krešimir Sambol, elektroničkom dostavom
2. Objava na internetskoj stranici Povjerenstva
3. Pismohrana